amanoisuno/poet huggingface dataset:
壽鄭制置 洪咨夔
昆丘侍郎南霍僊，身騎於菟雪毛韉。芙蓉結旌紫雲導，望舒參乘豐隆鞭。晨朝東華天帝所，班在玉斧茅盈前。帝矜下土沸螘垤，往哉爲洗中原羶。扶桑五色枝拂日，蔚藍一碧壺藏天。祥飈吹衣被髮下，輪囷旁薄煙非煙。泰山喬嶽氣矗矗，長江大河胸淵淵。五三六經濟世學，盡得慶曆諸公傳。絲絇倦踏龍尾道，玉轡直上羊腸巔。印方趣視已走敵，擔未及弛先行邊。黄牛皂郊撤戍堡，左洋右沔閑屯田。規摹了了入眼底，奠而後發矢脫弦。長安可到只十日，祁山不出今幾年。甲申有讖爲公設，席卷關洛趨幽燕。命珪相印明騎火，碧瞳黑鬢宜貂蟬。槐龍不動晝陰永，瑶草無際春風妍。蒼生元氣秋葉薄，善類命脈遊絲懸。保茲天子屬山甫，願獻大雅烝民篇。
讀書樓  其一 洪咨夔
流水青山一榻深，銅柯石榦半窗陰。公餘點校七分易，老去服行三字箴。消長乘除觀物理，存亡操舍驗人心。日長大得官閑力，乳燕鳴鳩盡好音。
讀書樓  其二 洪咨夔
引却蜂衙一事無，求師尚友聖賢俱。激昂意氣中興頌，收歛身心太極圖。畬火明邊饑虎過，渡船聲外老鶬呼。江南雲水寬多少，萬里深山着此臞。
發龍州 洪咨夔
涪山信有靈，送客六月雨。曉行如深秋，午憇無點暑。
泥溪  其一 洪咨夔
沙路緣江曲，斜陽塞轎明。晚花酣暈淺，平水笑窩輕。喜蔭時休駕，疑昏屢問程。誰家剛齊餠，味過八珍烹。
泥溪  其二 洪咨夔
左計來行險，强名爲愛奇。一家川䖃苴，三頓豆離萁。壓架龍門石，撐囊劍閣詩。扁舟歸計足，不問鶴和龜。
答及甫見和  其一 洪咨夔
喚晴山鳥滑，辟暑水花明。蜀隸綿猶重，吳儂葛自輕。交情潘接魏，師法尹從程。鵝鴨堪供客，多煩拗項烹。
答及甫見和  其二 洪咨夔
我愛湖南客，從橫正復奇。短裳甘製芰，破釜懶燃萁。憤世惟堪飲，憂邊不到詩。最憐孤寂甚，欲爲喚羅龜。
唐何循吏廟 洪咨夔
阿姉雲鬒融翠翹，主翁縞髮明金貂。軍功告身博一粲，嬖奴銅綬華臀腰。有民有社桔柏渚，腥風怪電騰炎熛。望青採木起生廟，奴主分席城狐驕。延年國釗怙女寵，無此土木丹青妖。居人側目路人指，把炬睥睨桓宮焦。維唐益昌有循吏，身代挽繂寬科徭。婆娑棠芾滿江滸，不與霜後菰蒲凋。邦人扣縣合詞請，撤彼祔此安羣囂。青袍角带儼如在，雲車風馬手可招。前榮後寢曼且碩，庭容百騎鳴箎簫。龜蛇琢鋪閟煙燎，衛卒拔劍垂彤弨。去思香火幾百祀，叢廬風雨寒蕭蕭。眼前突兀忽見此，天實假手金屋嬌。吁嗟勢來不足恃，秋雲變滅春冰消。桐鄉烝嘗麟閣畫，未省隨手遭人祧。君不見江原清獻楠，新繁衛公柏，蒼榦合抱干雲霄。萬牛拽倒斫廟柱，售諛薦佞喘猲獢。只今還有楮錢肯向荒庭燒。
先妣忌日發昭化 洪咨夔
短棹橫秋桔柏磯，青山無盡白雲飛。官三年矣母安在，天一方兮兒欲歸。拱木陰陰閑墓隧，背萱寂寂老庭闈。呼兒掃驛陳遺像，杯酒爐香淚滿衣。
答贈劉交代  其一 洪咨夔
危棧摩千仞，牢關護一窩。山巔閑地少，溪面白雲多。晝永琴書樂，年豐鼓角和。官清誰得似，祗欠客經過。
答贈劉交代  其二 洪咨夔
番上松扶塞，逢迎桔柏碕。高風挹元祐，遺事說開禧。丹鳳崗頭咮，蒼龍洞口漦。秋光無限好，管勾費新詩。
仙鶴樓避暑 洪咨夔
孤塔山光寂，危樓岸影斜。秋聲來木末，客思滿天涯。離列高低樹，滄茫隠見沙。夜凉人被酒，乘月快浮家。
次韵張提刑送行  其一 洪咨夔
着破征衫欠再逢，三峨九頂夢遊從。也知造物函深意，未放西南易道東。
次韵張提刑送行  其二 洪咨夔
伊川去後幾多年，道在離堆沫水邊。身任茲文須着力，莫將人事屬之天。
次韵張提刑送行  其三 洪咨夔
扁舟觸熱下涪忠，肩聳無人肯拍洪。詩送凉風天外至，魚龍起舞浪花中。
次韵張提刑送行  其四 洪咨夔
太白嘗嗟蜀道囏，少陵欲鏟劍門山。何如推起蓬窗看，萬里江天碧鳥還。
次韵張提刑送行  其五 洪咨夔
了無薏苡可囊珠，解事家人氣甚都。日試西川煎茗法，半投白堊半雞蘇。
次韵張提刑送行  其六 洪咨夔
雲邊江樹作離聲，回首秋光滿渭城。蜀水吳山無間斷，只應明月識人情。
次楊瀘南以前區字韵送行  其一 洪咨夔
水穩風凉快長年，歸帆東指白雲邊。落花款段兒能御，薦草烏犍手自牽。蜀口戍兵誰飽飯，淮頭編戶幾安眠。野人只願羣賢進，輻湊良籌到上前。
次楊瀘南以前區字韵送行  其二 洪咨夔
萬里來鴻未有書，社前歸燕與人俱。漲痕落後杭巫峽，風力高時畧太湖。深愧平生嗟靖節，一匡天下望夷吾。延英入定中興業，早震天聲到鬼區。
岑公洞 洪咨夔
洞從開闢有，翁獨擅真清。磴古蒼苔澀，巖空細溜明。誰刊新即事，盡剔舊題名。太息今猶古，江山不世情。
開濟堂 洪咨夔
魚復平沙漲夕陰，紅旗影底老蛟吟。窮今亙古三分恨，托地撐天一寸心。過雨斷雲閑絕壁，凉風歸鳥急平林。江山難着醒時眼，有酒如澠放手斟。
東屯 洪咨夔
犖确嶔岑轉百盤，峽天深處得平寬。秋風策策䕷花老，暮雨蕭蕭稻子寒。仁者樂山心本靜，碩人在澗體俱胖。農家不解詩翁趣，只道豐年了納官。
高齋 洪咨夔
江滸行厨轉，關頭細路過。手摩如象石，目送卧龍坡。骯髒雲端柏，鬅鬙雨後莎。晚來晴更好，舟發亂山阿。
中秋秭歸岸下 洪咨夔
出蜀趨吳第一州，夕凉隨意繫扁舟。十分人鮓甕頭月，一片水晶宮裏秋。夜氣長存號老鶴，天機自動舞潜虬。得歸到處皆佳思，不問西風解白頭。
懷程及甫  其一 洪咨夔
撇濆梢渦穩下舟，狼牙鹿角又黄牛。兒曹脫險讙呶甚，數到家山十二州。
懷程及甫  其二 洪咨夔
石馬門前萬里迴，向人似亦笑顔開。獨尋舊日題詩處，却恨騷翁不共來。
獨醒亭 洪咨夔
今來古往江山老，地盡天窮草木愁。爲問大夫能飲否，芙蓉落盡菊花秋。
溫泉院  其一 洪咨夔
老火欺人客路長，艤舟取次浴溫湯。犬鳴三峽夜逾靜，月上四更天始凉。
溫泉院  其二 洪咨夔
神虎護泉寒翠壁，靈虬吐沫暖冰壺。玉環不碎征塵裏，更引三郎到古渝。
劉家江阻風  其一 洪咨夔
動地千牛力，行天萬馬聲。溟濛迷太極，浩蕩送平生。夢與屏幃兀，心隨簋缶傾。黄頭多着纜，作止候三更。
劉家江阻風  其二 洪咨夔
歲月孤槎轉，風波斷梗隨。謝三元自慣，巽二莫相欺。沙岸往來拍，蘆林開闔吹。欠伸呼斗酒，一笑酹馮夷。
千竿夾 洪咨夔
方雨江流紅，未霜蘆花紫。寂寂遠帆來，拍拍晴鷗起。
包港風濤  其一 洪咨夔
䉲百丈幾牽掣斷，鐵三脚已撼摇浮。陽侯戲劇何須爾，身世從來等一漚。
包港風濤  其二 洪咨夔
顛風立海雷轟柁，駭浪翻天雪壓篷。夜半乖龍酣戰退，一奩冰鑑本來空。
寧宗皇帝挽詩  其一 洪咨夔
虛己堯黄屋，清心漢弋綈。乾符開太一，坤軫拓全齊。鎮國天球在，賓空寶仗迷。歷年施澤久，四海哭遺黎。
寧宗皇帝挽詩  其二 洪咨夔
德粹三靈接，功成萬國雍。方培豐水芑，忽跨鼎湖龍。廟號追文考，陵名冠世宗。微臣趨覲晚，灑涕續車攻。
送章君範之湖南幕 洪咨夔
天闊孔鸞起，江晴荃若春。親榮知有子，主勝信宜賓。嶽麓盛古學，衡山多秀民。平生金玉質，更看濯磨新。
寄題成都張宰壓雲樓  其一 洪咨夔
清霜戒曉日將出，急雨報晴雲乍開。庭下簿書渾引却，獨揩雙眼上樓來。
寄題成都張宰壓雲樓  其二 洪咨夔
氣如軻也生於義，道似參乎任以仁。乾蓋坤輿猶塞破，何難壓倒玉嶙峋。
送杜陽安奉親還蜀  其一 洪咨夔
訪落方勤止，而翁苦掉頭。立幾遺世獨，行盍爲王留。日月馳雙轂，乾坤寄一舟。勿緣歸計得，忘却緯邊憂。
送杜陽安奉親還蜀  其二 洪咨夔
買我歸吳棹，揚君泝蜀旃。雖爲萬里別，端有一家緣。臘雪添新漲，春風減舊綿。江山隨處好，橫槊小留連。
和高續古省中雪 洪咨夔
升平見一斑，未臘得三雪。天開銀色界，人立水晶闕。小團醉後煮，清夢梅邊說。莫道石渠春，不似山陰月。
省中和何子溫見寄 洪咨夔
東風婉娩燕來雙，禁漏無聲萬綠香。寶鴨炷雲朝太紫，玉蜍挹露校鉛黄。聖賢不斷千年脈，宇宙長存一點光。老鶴也知虛靜好，夜深踏月上脩廊。
和何特夫見寄 洪咨夔
人從萬里蜀天歸，御柳藏鴉絮又飛。風細爐熏摇穗直，日長漏箭出花稀。九重旰食圖無逸，四塞宵征賦采薇。愛國書生心更苦，夜占列象候璿璣。
送秦祕監還蜀  其一 洪咨夔
岷峨人物古，淮海姓名香。識面歲華晚，論心春晝長。有懷胡去國，無媿好還鄉。呼酒犒三老，柁樓天正凉。
送秦祕監還蜀  其二 洪咨夔
蜀産班行幾，分符又去之。氣完吞落日，心定發凉颸。蠅虎攫何壯，蝸牛升更癡。見幾能許早，別思渺江蘺。
送張行父守贛  其一 洪咨夔
覺是聖賢脈，復爲天地根。典刑諸老盡，文獻幾家存。露下鶴先警，風高鴻獨騫。一時京洛價，知有魏公孫。
送張行父守贛  其二 洪咨夔
南斗一帆外，西風千騎頭。莫嗟中落落，須感上休休。賈誼詞林曉，陳蕃墓草秋。經行拚斗酒，爲浣古今愁。
送客一首送真侍郎 洪咨夔
風雨寂歷蘆荻秋，梧桐落盡斜陽收。孤鴻影斷蒼莽外，愁絕送客濤江頭。客心恰似濤江水，夾岸擁沙潮不起。海門一線拱觚稜，無聲夜到龍山尾。重雲壓江秋陰陰，千古送客非斯今。有酒可別不敢斟，天乎天乎知客心。天乎天乎知客心。
和續古蜜朮 洪咨夔
參桂齊名骨自香，百花釀醑助甘凉。含金咀玉風標別，消得肩吾爲發揚。
贈小兒醫 洪咨夔
忍饑覓句孟東野，守寂草玄楊子雲。囊有遺書無與讀，兩家恨不早逢君。
和續古謝送墨 洪咨夔
黑月黳雲脫太清，海風吹上筆頭輕。瑣窗冷透芙蕖碧，定有新銘到九成。
題鍾春伯所示周昉明皇對弈圖 洪咨夔
寶欄十二午陰移，思入雲霄落子遲。當局早知提醒着，危機應不墮蛾眉。
乙酉六月十九日應詔言事九月一日去國一首 洪咨夔
黑風吹雨出長安，破帽騷騷怯暮寒。不得之乎成一事，却因而已失三官。人心天理推詳易，世路交情點檢難。白髮老人經事慣，教兒只作博投看。
丙戌天基節自至道宮趨寶福院寒甚 洪咨夔
朝謁千秋節，攀援萬歲藤。山明松戴雪，澗澀石懷冰。清壯髯還戟，酸癯面亦稜。暖寒能破戒，珍重虎溪僧。
大人用韵再一首 洪咨夔
靜裏栽梨棗，閑邊話葛藤。緣塵還我雪，世態任渠冰。宿卉芽渾脫，新禽語模稜。年華催鑷白，自笑禿於僧。
乙酉歲暮有感  其一 洪咨夔
罷參歸趁日高眠，隨意繙書不計編。歲事從教催白髮，春風元只在丹田。
乙酉歲暮有感  其二 洪咨夔
精神收召入腔來，水色山光面目開。可惜行窩新失伴，雪晴未忍說尋梅。
乙酉歲暮有感  其三 洪咨夔
樽酒團欒里社情，眼中忽不見公榮。祗應天體如雞子，地下人間共月明。
敬和大人新年韵 洪咨夔
井渫得泉終必食，睽弧遇雨更奚疑。毋庸伊尹要三聘，且學顔淵克四非。勢去鐵鞋無處覓，志亨金印有時纍。梅花結子桃花發，爛熳春風醉典衣。
梅  其一 洪咨夔
寒瓶虛插一枝斜，留待春風放霽華。已信不冰方着水，可憐欲槁更開花。
梅  其二 洪咨夔
繁芳玉立夾胡床，勾引春韶午夢長。有眼盡迷空裏色，無心方識定中香。
梅  其三 洪咨夔
竹屋茅簷一樹斜，冰霜意氣蓋韶華。有餘不盡如知道，半已青青半尚花。
梅  其四 洪咨夔
桃花紅豔照銀床，黄入金明柳線長。欲與晚梅相輩行，同時到底不同香。
挽禮上人 洪咨夔
盤屈虹蜺氣，空山老白雲。酒因陶令買，芋爲鄴侯分。甘露門知味，毗耶藏著勳。南軒無復見，巖卉自清芬。
和開之社日 洪咨夔
久要來新燕，簷花泫曉霏。治聾憨舅醉，廢讀惰孫歸。鶻突輸贏局，醒鬆脫着衣。一簾春寂寂，誰解識吾機。
春事 洪咨夔
莫爲春愁兩鬢翁，管愁元不屬春風。深黄楊柳夕陽外，淡白杏花明月中。大自在身天地並，妙光明性聖愚同。鳴鳩乳燕相料理，融得從前萬慮空。
寒暄不齊  其一 洪咨夔
社後歸來燕兩三，門前細柳綠摻摻。乞將蝴蝶蜻蜓扇，與試鵝黄水碧衫。
寒暄不齊  其二 洪咨夔
次第新烟欲試茶，錚錚飛霰響簷牙。惜春苦欲春長在，且得輕寒約住花。
敬次老人即事 洪咨夔
韶華九十恰平分，過化中存一點神。草脫燒痕非故色，梅收花事又新人。正襟危坐三靈會，擁鼻長謠萬象賓。酬答風光惟辦此，可能春夢到天津。
清明  其一 洪咨夔
梨花匼匝不見葉，柳穟玲瓏初欲綿。寒食清明等閑過，日長翻覆壓書眠。
清明  其二 洪咨夔
風將好夢到蘭亭，驚覺虛簷九子鈴。老眼醒來無着處，倚樓檢校樹頭青。
次韵西塢道庵 洪咨夔
芳蹊幾曲重行行，塢裏曾陰塢外晴。秧馬鬅鬙和雨種，籜龍菌蠢带煙烹。黑風動地前程暗，白日行天內景明。却愛道民無別解，一杯春茗雪花輕。
雪歎  其一 洪咨夔
唐時三月十八雪，况復今年多一旬。萬紫千紅渾過盡，荼䕷滿架與爭春。
雪歎  其二 洪咨夔
桑穎騷騷麥又萎，雪花如椀雨如絲。老天只解苦黔首，快活貴人那得知。
桂子次韵贈阮甥 洪咨夔
一樹青青桂子榮，廣寒宮殿玉爲楹。不知天上何年墮，故使人間有種生。風影碎摇籤帙爽，露華倒洗筆頭清。寸田更與加培埴，收取天香染姓名。
次韵雙桂 洪咨夔
物理無枯底有榮，一雙玉樹倚脩楹。長如拱璧天球在，元共交梨火棗生。卜築地連盤谷勝，賦歸人占小山清。晝陰最喜添新綠，時有佳禽自薦名。
閑居 洪咨夔
暑設青綀幕，晴更皂葛巾。家貧猶氣象，人老亦精神。蜂閙花生計，蛾翾繭化身。靜中觀物變，同是一天真。
鍾惠叔轉示趙臨安兩山堂諸公詩刻隨喜二首  其一 洪咨夔
兩峰高峙玉，五畝秀含滋。細柳未眠種，脩篁方醉移。雨將雲出谷，水引月歸池。動靜天機密，何人共一巵。
鍾惠叔轉示趙臨安兩山堂諸公詩刻隨喜二首  其二 洪咨夔
朵頤常逐逐，觀復自休休。靜晝青竹笋，深春黄栗留。覺圓熏穟直，夢破茗華浮。爲問連山易，床頭好在不。
燕巢 洪咨夔
華堂橫架晴虹壯，來鳳結巢長一丈。中間贔屭譙樓勢，兩旁坡陀翼城樣。相攸爾居莫此樂，得意鳴聲相下上。同時啐啄三四雛，盡日往來千百餉。欲飛未飛翅羞澀，似定不定跂摇漾。施施引趁女牆行，戢戢教升危堞望。黄金鑄印分裏有，何用芹泥呈瑞象。主人長健燕長歸，但願春風不相放。
浮溪周居士挽詩 洪咨夔
野水崗頭屋，春風竹裏厨。所安仁者靜，其樂道之腴。遺逸盍徵詔，耆英空畫圖。詩書根氣遠，叢桂蔚相扶。
次韵子有賦著圖書所 洪咨夔
富兒種巵敵封君，貧翁結柳呼奴星。物理虧盈蛇夔蚿，惟有讀書可以逃天刑。守玄老死天祿閣，巧宦三入承明庭。人生得失雉梟盧，惟有知道可以垂芳馨。嗟予鈍甚爐底鑛，陶寫淬濯誰爲硎。買書充屋手點勘，杞菊門巷槐花零。九流七略宗六經，大川小澮趨東溟。騷人墨客幾汗青，秦姬趙女爭娉婷。聖賢氣脈眇如綫，義理門戶元無扃。圓冠方屨弗見道，金貂玉櫑空圖形。君年正壯眼如漆，一過萬字披不停。借書一瓻走赤脚，燈前急雨鳴高瓴。扶輿磅礴天兩目，渟蓄雲氣藏風霆。鈎深造極猛着力，會插八翼摶青冥。
九日 洪咨夔
老無擘畫笑柴桑，兩眼惺惺菊自黄。渠更笑人無菊把，拒霜相對過重陽。
答子有 洪咨夔
裹飯無人過子桑，拒霜一徑雨昏黄。花根記縛西湖纜，紅淺紅深醉夕陽。
夫容 洪咨夔
向背有深態，纖穠無定姿。最憐花脫後，全似蕊包時。
荆公 洪咨夔
君臣一德盛熙寧，厭故趨新用六經。但怪畫圖來鄭俠，何期奏議出唐坰。掌中大地山河舞，舌底中原草木腥。養就禍胎身始去，依然鍾阜向人青。
冬雷行 洪咨夔
三月廿八雪，十月十九雷。日官起歷失氣朔，深春爲臘冬爲梅。衣巾暄淑糝白醭，研席昏濕凝青埃。階頭蠢䏰上未已，陣陣送雨千峰來。水鄉種早場已築，山鄉種晚鎌方催。漏天未信解晴否，低田芽茁高田摧。老農一飽不自保，愁面百摺何當開。君不見太史局申十月雷，麥成堆。
送郎丞之桐城 洪咨夔
江北江南雪意催，半酣椎鼓起征桅。銳從猿鶴歸休去，剛被功名引調來。破虜檄傳淝水定，屯田疏上皖陂開。筆端矍鑠精神在，莫只清吟伴老槐。
奚左藏挽詩二首  其一 洪咨夔
理學不遠復，躬行毋自欺。志雖千萬往，材僅二三施。花竹觥籌密，雲山步屐遲。眇然人物裏，公竟止於斯。
奚左藏挽詩二首  其二 洪咨夔
諸老定交早，羣兒驚見稀。功名身韞櫝，翰墨世傳衣。龜壽前占夢，鷗盟晚息機。吳頭耆舊盡，搔首送斜暉。
次韵可庵梅 洪咨夔
點雪非耶果是耶，紫千紅萬未曾芽。蒼苔有暈龍鍾樹，幽谷無人自在花。地暖孤鴻來索伴，天空雙鷺下通家。詩翁快整春風脚，山路霜泥踏馬牙。
邛杖次韵 洪咨夔
槎使携歸餉老人，高稜疎節屈中伸。撥開豺虎憑陵氣，攝取蛟龍變化身。訪洗頭盆還喜健，伴行脚笠未嫌貧。一般仙骨清如鶴，倚看滄溟解起塵。
疇甫叔挽詩  其一 洪咨夔
南渡幾年裏，深山誰力書。獨君酣百戰，許我丐三餘。參斗明燈燼，湖江渴硯蜍。斯人猶不第，天理竟何如。
疇甫叔挽詩  其二 洪咨夔
撰屨西山路，尋春得重陪。那知分手去，不作轉頭來。寂寂雙溪雪，依依半樹梅。經行陳迹在，橫涕濕蒼苔。
夢中和人梅詩山礬韵  其一 洪咨夔
溪路槎牙木葉乾，角聲吹動五更寒。疎疎梅蘂疎疎雪，一段生綃不用礬。
夢中和人梅詩山礬韵  其二 洪咨夔
竹外橫梢半欲乾，透香肌骨不勝寒。定知天上梅花腦，不比人間柳絮礬。
聞山陽夏全之變 洪咨夔
洮湟私牘舊開邊，淮楚依然樣子傳。抱虎寢蛟心不保，護疽諱蠱禍相挻。河流三舍盡人血，城闔四門無竈烟。昨夜洗兵盈尺雪，華夷齊賀太平年。
丁亥歲朝把筆 洪咨夔
雞喚璇杓一夜東，長天紺碧靜無風。年華老子懽娛裏，春事兒曹翰墨中。脫雪薺芽盤飣綠，晞陽椒蕾酒行紅。赭袍親上慈明冊，正想千官會漢宮。
三日兄弟侍老人展墓歸和尊韵 洪咨夔
雲淡風柔霽色輕，瀧岡阡上氣和明。莫思舊日遨頭出，且試新年便面行。飽飯即爲君子泰，濁醪不失聖人清。一翁二季春無盡，更願諸孫向老成。
次韵梅影 洪咨夔
白玉堂前絕世容，水晶簾薄透重重。非僊非鬼樹明滅，似夢似真花淡濃。襪照晴波添縹緲，佩摇寒月欠𤤮瓏。一番青子成陰後，却笑癡兒認舊蹤。
春雪 洪咨夔
甲子乾飛雨，元宵濕隕星。風柔行陣陣，月淡下亭亭。木筆侵凌碧，來牟掩映青。東皇收拾急，暖漲赴滄溟。
招隠三章贈李洋  其一 洪咨夔
雲氣歛兮天目之顛，濤江綫橫兮海門濺濺。扶桑子半兮陽烏翩，可俯而掬兮嚥以天井無聲之泉。子其隠乎，吾與子兮拾荃。
招隠三章贈李洋  其二 洪咨夔
雲氯冒兮天目之趾，疊湫噴薄兮洞石齒齒。列缺正晝兮睡蛟起，可仰而擾兮浴以天河倒流之水。子其隠乎，吾與子兮采芷。
招隠三章贈李洋  其三 洪咨夔
雲氣吐吞兮天目之腹，乳潭沉沉兮鴨潭煜煜。徐伍朝往而暮來兮雙碧鹿，可挽而舞兮侑以天風步虛之曲。子其隠乎，吾與子兮蒔菊。
次韵遊龍門十絕  其一 洪咨夔
若木扶桑莫苦攀，芙蓉薜荔不妨閑。封三萬戶煙雲裏，化百千身水石間。
次韵遊龍門十絕  其二 洪咨夔
欲訪天池水發源，倒騎北斗挾飛僊。高低八節灘頭路，俛仰三生石上緣。
次韵遊龍門十絕  其三 洪咨夔
拍手東風喚白猿，劃開元蓋洞天門。可能路指虛無去，兩脚須留點地跟。
次韵遊龍門十絕  其四 洪咨夔
蒼崖斗立兩扉開，行雨龍歸尚殷雷。嫋嫋天風瑶草碧，神清依舊鎖樓臺。
次韵遊龍門十絕  其五 洪咨夔
武陵溪上迷津處，衡嶽峰頭失道時。珍重牧兒相指似，隔林招手不吾欺。
次韵遊龍門十絕  其六 洪咨夔
飛泉濺雪林華濕，盤石生雲古蘚乾。早著些詞招隠去，泰山有賊膾人肝。
次韵遊龍門十絕  其七 洪咨夔
稻花秋晚蟹洗手，薺菜春初餳膠牙。築底空山誰辦此，留君只有石邊茶。
次韵遊龍門十絕  其八 洪咨夔
不提長劍斬江蛟，便揭脩竿釣海鰲。縱老無成猶自許，一溪流水兩山桃。
次韵遊龍門十絕  其九 洪咨夔
不知我者謂何哉，布襪青鞋日日催。長嘯一聲啼鳥外，朵頤有象著山雷。
次韵遊龍門十絕  其一○ 洪咨夔
平明出去日斜回，小立巖花澗草隈。光景留連非我事，此心曾點漆雕開。
挽阮開之 洪咨夔
窮達皆歸命，虧成不掛心。醉餘便腹睡，棋罷掉頭吟。孔雀門闌舊，驪駒院落深。可堪重剝啄，寂寂杏花陰。
柳 洪咨夔
天機日與物華新，嫵綠柔黄觸撥人。精采只消些子雨，腰肢無着許多春。興亡螢苑迷樓夢，榮辱孤山麯院塵。醒眼年來渾看破，萬緣分定不須顰。
杏 洪咨夔
萬山築底作春妍，一樹繁紅直幾錢。深院日長來燕後，平池水暖浴鵝天。弦歌禮樂詩書地，榜帖功名富貴天。兒輩對花須自勉，莫教空惱少陵顛。
柳用前韵 洪咨夔
菀彼烟絲一樣新，依然面目我陳人。只疑大造元無物，豈料深山亦有春。盡日三眠渾得意，隨風萬舞不驚塵。長長短短亭前路，肯與渠儂管笑顰。
上巳呈子有 洪咨夔
隔水梨花豪放盡，安排鼠耳到庭槐。十分春事杜門過，百色老懷中酒來。聞麗人行頭輒掉，見蘭亭帖眼還開。碧衫玉唾酴醿晚，更倩詩翁着句催。
顔延年三月三日率爾成詩前詩重韵太率可笑 洪咨夔
過盡風波灧澦堆，一閑無夢到宮槐。迎頭寒食清明近，入手櫻桃芍藥來。率爾成詩聊意達，快然自足亦顔開。期君曲水芳林序，花裏傳宣火急催。
百舌 洪咨夔
飛上三足烏，喚起百舌鳥。鼓弄林杪春，瀾翻屋頭曉。氣吞黄栗留，勢挾秦吉了。向人售嘈雜，司物窘煎妙。轉頭芳意歇，噤喙青陰悄。
晚食 洪咨夔
從來此腹負將軍，淡飯投虀現報身。三月不曾知笋蕨，夢魂敢到水晶鱗。
次韵荼䕷  其一 洪咨夔
瓔珞垂垂萼綠華，光明淡竚自成家。枕幃醖藉風流足，甘放朝來被底衙。
次韵荼䕷  其二 洪咨夔
愛春留得瓊英在，添竹扶將翠蔓高。更着金沙相間種，主人四壁錦周遭。
官採木 洪咨夔
深山風雨幾百秋，直干雲漢大蔽牛。輪囷離奇中尺度，一旦出應天家搜。山摧浪壓斧斤下，橫亙十畝眠蒼虬。白頭地主坐歎息，物囿於數吾何尤。爲言此殆有天幸，如拔莘渭歸商周。棟梁未央坐萬乘，柱石明堂朝諸侯。老翁聞語囅然起致祝，切莫去作昭陽梳洗樓。
楊花 洪咨夔
舊雨人無半迹來，惺惺獨坐眼慵開。却嫌飛絮猶多事，點破門前一徑苔。
春禽雜言 洪咨夔
倉庚倉庚，集谷之苕。謂汝也幽，而豈其喬。勃鳩勃鳩，有安斯巢。矜婦之功，不念鵲勞。决决杜鵑，念歸何悲。豈知汝歸，不如未歸。翩翩玄鳥，羣雛相依。羽毛浹矣，同乳異飛。負陰抱陽，均此一氣。孰使然哉，凄其永愾。
次徐雲叟賦桃源無脚橋 洪咨夔
經始西風八月秋，桃花春漲已無憂。橫飛閣道虛空度，直放銀河自在流。倚岸斜看疑是洞，循坡穩上認爲樓。遍行吳蜀今纔識，却笑浮橋謾造舟。
次韵映山紅 洪咨夔
燧人鑽榆出新烟，烟光濕雨山蒼然。黄鸝怯寒噤未語，有喙三尺惟啼鵑。血流染花不知數，赤霞爛熳橫丹天。前山後山列錦障，上澗下澗敷金蓮。海棠無香許流亞，石榴有豔疑姻連。目光遠送空翠表，勝處正在繁芳邊。七香寶車果安在，東風老去空華顛。
送監丞家同年守簡池三十韵 洪咨夔
去年爲君來，明廷峙鸞鵠。今年爲親歸，蠶市苦思蜀。扶輿出脩門，萬里宛在目。大江六月寒，風飽帆數幅。金山如幽人，杜蘅繚荷屋。采石如壯士，鐵騎明鋈續。五老烟光開，九華雲氣矗。如王公大人，冠冕而佩玉。大孤狷介甚，赤壁清曠足。黄鶴俠者流，雋放不容束。英雄古荆州，霜月耿喬木。寂寞三閭亭，風露落秋菊。陽臺峰十二，森拱峽江曲。高標聳赤松，絕槩凜孤竹。或如漢汲黯，抗直敢掁觸。又如唐真卿，峻絜不受辱。瞿唐灧澦堆，一柱軋坤軸。潰城睢陽孤，鉤黨林宗獨。水石明邊酌，蘋蓼佳處宿。寬作幾月程，迎面峨眉綠。世道淡有味，人生平爲福。江山無愧容，草木有餘馥。試劍信雄拔，易簡更清沃。虎蛇方橫道，有此廉平牧。相如駟馬貴，長孺一翁禿。明河隔黄姑，碧落杳飛鶩。獨復即無妄，多識廼大畜。歲晏以爲期，仁亦在乎熟。木末老芙蓉，闌干深苜蓿。郵籤莫厭婁，瑟僴尉淇奧。
浮玉道士琴 洪咨夔
老蟾亭午潭澄陰，雄虬怒吼雌虬吟。空巖納息耳應心，寫之以神寓之音。大音激越風振林，細音窈眇雲起岑。天機不動天和深，非虧非成非古今。博山一點蓬萊沉。
山中吟 洪咨夔
蘂珠閑居兮作七言，琴心三疊兮舞胎僊。呼吸日月下上雲烟兮，回紫抱黄入丹田。一面宗泥丸，六府主丹元。七蕤應兩扉，九微徹三關。明堂閟虎章，玄闕森龍幡。素衣翠重裏朱带，綠華裙上有黄裳。子丹兮常在兩眉端。欲求泥丸滿，直須丹元存。靈臺貯清明，太極涵肧腪。升坎降離凝正一而融三五兮，付之靈堅童子玉池太和官。重樓十二環兮蘭玕，朱鳥白石源兮潺湲。專閉御景而握固兮，嗽咽金液溉靈根。胎津溢而琅英飽兮，積精累氣而成真。高研恬淡兮道之園，物物不干兮泰而平。身披鳳衣銜虎符兮，控駕三素躡飛霞而升廣寒。東西兩目兮倚天，木陰陰兮泉涓涓。一唱三歎兮玄鶴下其蹁躚，八景二十四真兮吾亦不知其然而然。
損戒  其一 洪咨夔
河魨行水底，志在全其生。縋綆激使怒，拍浮拾彭亨。觸來不自制，天君失和平。懲忿當如山，一靜弭百爭。
損戒  其二 洪咨夔
野虞雉爲媒，穀穀雌召雄。陰機發翳綠，碎迸錦纈紅。耳目誘於物，顛倒不有躬。窒慾當如澤，涵渟清鏡空。
引鏡 洪咨夔
水白深還黑，山黄遠自青。紛然無定色，何者是真形。不壞只太極，長存惟六經。莫疑晨鏡裏，黳漆換星星。
苦笋 洪咨夔
臨軒解褐賜湯沐，一節兩節水蒼玉。氣嚴慣嘗志士膽，格高厭食太官肉。此君可人如西湖，荷邊冰簟三更鋪。心知爽快不宜過，柰此風月人間無。
丁謂  其一 洪咨夔
鶴相專朝巧萬般，中書位子太山安。沂公冷眼旁邊看，機會來時隻脚翻。
丁謂  其二 洪咨夔
欽若奬丁丁陷若，謂之厚演演擠丁。勢交利合皆如此，說與金陵老子聽。
食糟行 洪咨夔
龍州石秫七斗醪，百錢半升官價高。村民無分酒到吻，清晨荷薪爭博糟。得糟還家喜欲舞，遠汲淡煮燃松毛。𦺥飺麥餠澀難下，藉此嚥送如葷臊。我時作守輒自愧，每飯釜有羹堪轑。罷官兩夏肉入務，食糟却如住百牢。紛綸玉縷芼葱渫，晃漾珠滴霑麻膏。多從未破甑頭餾，間入半折鐺中爊。王瓜未甲蒿苣老，芬美獨擅盤飱豪。饞奴停匕朵予餕，一餔七八譏何饕。太平無事稱意飽，竹床大鼾枕離騷。客來闖戶口尚臭，錯疑被酒醺陶陶。我亦爲言，恰夢金絲帳底斟羊羔。
五月庚申夢人相指爲馬周且誦詩兩句覺而足之 洪咨夔
伸縮一雙手，去來三世身。新豐驚昨夢，斗酒滿懷春。
苦笋用前韵 洪咨夔
林谷迎梅新雨沐，和綳熟煮琅玕玉。籜龍別種富風味，椶魚同科少肌肉。吾廬兩山介宣湖，綠陰門徑楊花鋪。攻苦食淡父子俱，笑看兩孫指之無。
天象 洪咨夔
白氣一抹蚩尤旗，南斗北斗天兩垂。西方熒惑耀芒角，初月吐魄來食之。去年天象已可駭，今年天象更可疑。春王正月暨三月，黑氣幾度摩晨曦。銅盤亭亭慘且淡，鐵鈸拍拍合復離。沙盆貯水靜照影，眼亂兩日讙童兒。移時妖氛漸引却，赤光如血鋪庭墀。家無占書矒休咎，但效嫠婦顰雙眉。昨朝忽見邸狀報，詔答丞相辭公師。首言金烏效祥瑞，變我愁蹙成愉怡。玉堂學士天下選，王治有象非吾欺。東淮西蜀狗鼠賊，看折尺箠從頭笞。
用虞提刑見寄詩韵答之  其一 洪咨夔
有美人兮古錦官，落花芳草幾憑欄。紛紛世故肱三折，忽忽年華指一彈。詩到考槃須熟講，易於未濟莫輕看。門前尺雪青燈夜，尚欲從公扣兩端。
用虞提刑見寄詩韵答之  其二 洪咨夔
雞鳴而起一般時，舜跖殊途覺與迷。此理天無分厚薄，乃心人自眩東西。柴門風雨榴花老，草巷烟霏燕子低。玉汝有書來萬里，聖賢不泰不栖栖。
次韵夏日 洪咨夔
乍晴雲更黑，頓冷日如青。飽飯真成蠹，幽居又見螢。燈光翻露柱，琴疊舞黄庭。猛作逃儒去，沉酣幾箇醒。
瀑布 洪咨夔
白龍飛出翠雲堆，不見源頭只見來。勢有盛衰惟視雨，聲無高下盡成雷。誰教河鼓翻將落，我欲陽侯挽取回。東陌西阡分港去，豐年入眼稻花開。
狐鼠 洪咨夔
狐鼠擅一窟，虎蛇行九逵。不論天有眼，但管地無皮。吏鶩肥如瓠，民魚爛欲糜。交征誰敢問，空想素絲詩。
次韵高蓼 洪咨夔
隰葒照眼似舡窗，只欠沙頭野鴨雙。花引穟垂丹作佩，葉扶節起翠爲幢。婦收滋味歸羹鼎，兒挹馨香赴酒缸。老我爲渠牽午夢，白蘋風冷釣煙江。
示諸兒 洪咨夔
徂徠古君子，涇渭何太明。一姦衆稷契，詩作奇禍萌。姦人擠之死，既死氣未平。銳欲剖其棺，謂北走猶生。妻子坐凍餒，不斷啼號聲。富韓各分俸，買田活其嬰。吾疏視彼詩，歷數羣公卿。觸怒非一竦，舉朝眼瞠瞠。所頼天子聖，不死五鼎烹。斥歸天目下，石田力躬耕。田少食指多，讀書饑鳶鳴。此身不足憂，憂我身後惸。富韓不常有，勉哉自玉成。忍貧知好脩，道在困亦亨。
續夢 洪咨夔
造化有真機，寒暑不停軸。秋風促絡緯，春雨鳴播穀。一氣臂屈伸，萬事手翻覆。得牛或貽災，失馬詎非福。七侯梁冀誅，三妹國忠族。鼎貴正酣豢，旁窺已魚肉。自古聖賢徒，不耻貧賤辱。忠信以爲寶，豈弟而干祿。但信命行藏，不計得遲速。泰極必有否，剝爛乃爲復。一理無間斷，九卦要精熟。夢起獨忘言，窗前數叢菊。
浄梵僧頤蒙堂 洪咨夔
山下有雷頤，山下出泉蒙。主靜山之體，養正靜之功。閑閑六窗明，寂寂萬籟空。坐觀鼻端白，巖花自春風。
讀漢書 洪咨夔
漢衰元帝爲優游，成帝荒淫更可憂。論說金華風過耳，山河大柄醉中休。
六月二十八日入朱陀山寺 洪咨夔
决决巖下泉，翛翛竹間路。破寂孤蜩吟，送暝疎鍾度。箇裏欲求心，應生無所住。
促織  其一 洪咨夔
一點光分草際螢，繰車未了緯車鳴。催科知要先期辦，風露饑腸織到明。
促織  其二 洪咨夔
水碧衫裙透骨鮮，飄摇機杼夜凉邊。隔林恐有人聞得，報縣來拘土産錢。
答子有 洪咨夔
高吟梁甫卧隆中，眼底駑駘不足空。清白自將千古月，溫凉不定六時風。交梨火棗根苗長，翠竹黄花信息通。樓外秋鶑强饒舌，笑人遲却黑頭公。
用韵答游司直見寄 洪咨夔
道在皇王帝霸間，古今同是一人寰。不愁垂白三千丈，獨喜飛黄十二閑。晚桂薦花熏鼎古，寒松墮子茗甌斑。山中風味無人會，頼得新詩起老頑。
龍池沙漲 洪咨夔
龍徙三湫宅，山飛百道洪。雲車風馬去，福地洞天空。蒼莽渾沙積，崎嶇沒徑通。等閑陵谷變，驚倒白頭翁。
秋半聞鶑 洪咨夔
木葉青黄幾栗留，盡情啼破兩山幽。怕人冷落生秋思，故作春聲爲遣愁。
夕陽 洪咨夔
百丈崗頭路，滄凉步夕陽。石芒輕放屨，草莢緊牽裳。深紫猴樝熟，疎紅馬蓼荒。牧兒良得意，吹笛下牛羊。
讀書蠖室 洪咨夔
扁爲孜禪作，侵尋二十年。屈伸聊復爾，俛仰故依然。直榻無餘地，橫窗不欠天。焚香長誦罷，風雨響山川。
秋山即事 洪咨夔
避俗鹿挺走，依僧龜深藏。淡中般若味，定後摩尼光。壞垣被雜卉，爛熳野媼裝。叢薄鳴幽禽，凄抑怨女吭。桂謝紅不墜，菊繁青已香。瘖蟬怯露葉，忙蜂急寒芳。魁芋鶩護乳，拳栗蝟脫芒。菘蒔虀甕綠，粟登釀篘黄。田父時泥飲，樵夫間談王。意適兩豎屏，神王三仇攘。龍耶老聃化，鳳兮接輿狂。翠壁千仞表，西風吹我裳。
方氏棣華桂叢亭各一首  其一 洪咨夔
一忍來百順，寸私生萬殊。能思根共出，自愛鄂相扶。夜雨平生約，春風盡日娛。幾家燃豆泣，知愧脊令無。
方氏棣華桂叢亭各一首  其二 洪咨夔
天上廣寒種，人間方寸栽。田三和氣溢，竇十慶源開。色閲風霜在，香包月露來。八窗秋競爽，堪覆掌中杯。
送黎德升出守眉州  其一 洪咨夔
霜隼健毛骨，冥鴻高羽翰。來遲懷去速，退易挽留難。文物聲明郡，中和孝友官。大馮棠蔭在，多放一分寬。
送黎德升出守眉州  其二 洪咨夔
同是郾城客，對床如弟兄。秋風雙鬢改，落日寸心明。終古方書在，隨時局面更。公餘經濟學，講貫不嫌精。
晨起 洪咨夔
入夜風收雨，遲明暖釀霜。人窮髭易白，地瘦葉先黄。繡眼語叢竹，畫眉啼斷崗。炊烟猶未動，吾亦起歌商。
敬和老人秋日山行 洪咨夔
湍險中回棹，寬平處整驂。雲峰環六六，禪板占三三。地冷梅枝北，天空鴈影南。真觀觀自性，危坐讀書龕。
和子有雨中述懷 洪咨夔
畏塗險如峽中州，蝮蛇倒退猢孫愁。熟將義理自陶寫，粗衣淡飯過即休。邇來陽侯橫造業，兩涘莫辨馬與牛。高原低隰半爲壑，下潦上霧昏人眸。西風滯穗可能幾，尚作饘粥餘冬謀。如麻雨脚未肯斷，便有餓死儒冠憂。惟窮益堅老益壯，更式相好無相猶。縱爲溝瘠亦何憾，多少華屋皆山丘。環堵短褐陶靖節，款段下澤馬少游。平生耻作稻粱計，好還渠不桑榆收。東家夫子共此約，一醉斷送黄花秋。
尋梅 洪咨夔
摇落園林一再霜，梅梢葉剩兩三黄。蕾紅包裹春猶密，隔壠枇杷得擅香。
會心 洪咨夔
不是非心佛，還疑有漏仙。朝聞馳鼓起，夜候定鍾眠。浴少衣偏垢，遊多襪易穿。祗將毋不敬，推倒野狐禪。
清虛堂六言爲浄梵僧作 洪咨夔
石澗寒泉霜曉，竹崗霽月凉秋。一炷銅爐柏子，老禪破衲蒙頭。
挽萬登仕 洪咨夔
種德諫議竇，處心承事黄。池園花竹老，庭戶簡編香。四世環疊綵，百年酣累觴。紫微身不到，丹墨付諸郎。
寄題真相寺遥月堂仍簡禮上人 洪咨夔
四特遞盈闕，八還齊闇明。須從心觀覓，莫認指摽生。地僻人聲遠，山空夜氣清。何時煨芋火，相與聽瓶笙。
烏息隠山堂覓詩 洪咨夔
未出爲遠志，出則爲小草。請看耆闍窟，幾年黄面老。
米積外科僧照源堂 洪咨夔
潜山盡頭，孤峰嶭嵲。布寶鬘雲，雨玉珂雪。中有醫禪，碧眼電掣。人以病求，一歲幾𨵚。開方便門，出廣長舌。病從心起，當從心滅。方起於心，洶洶烈烈。不冰而寒，不火而熱。寒熱交戰，內外癥結。瘰癧疽瘤，痀瘻蹩躠。湯熨鍼砭，色察脈切。不如治心，心和氣悅。如凝斯泮，如壅斯决。勿藥有喜，匪渙其血。凡濁惡海，萬病一轍。大摩尼珠，一照萬徹。是珠在裓，無有差別。名九轉丹，字千金訣。爲安心竟，寒水秋月。維摩無病，文殊無說。
至節前一日遊汪茫田 洪咨夔
聖主親郊肸蠁通，風恬日霽作春容。好從輦路聽清蹕，却向深山把瘦筇。樵子徑隨蘿薜上，道人屋借竹茅封。一杯旋煮山泉盪，浣盡平生磊砢胸。
至日歡喜口號  其一 洪咨夔
太平寶慶第三年，萬乘初郊大報天。恰應漢家辛巳日，八觚泰畤立甘泉。
至日歡喜口號  其二 洪咨夔
青城矗矗紫壇深，碧宇無風掛斗參。億萬蒼生齊合爪，聖明天子得天心。
獨夜 洪咨夔
兩窗明月一庭霜，佛屋風鈴語夜長。孤酌不多人易醒，九回腸付篆盤香。
雪留董景揚 洪咨夔
一色凝雲合大和，定知宜瑞不宜多。饑餐烏昧世皆是，飽進羊羔人幾何。搶地折腰紛岸篠，撐天强項獨庭柯。留君待放晴光出，同步春風十二窩。
立雪 洪咨夔
立雪窮蘭若，侵寒破驌驦。雲迷山糊塗，冰壓樹琅璫。甕底茅柴熟，爐頭榾柮香。樂天隨分足，吾欲老田莊。
高壺隠挽詩 洪咨夔
種德黄芽鼎，陶心碧玉壺。多交天下士，幾喚竹間厨。秋雨凉催讀，春風醉索扶。忽成觀化去，冷落輞川圖。
山房藏書萬三千卷子有賦詩用韵 洪咨夔
門巷蕭然雀可羅，藏山萬卷自研磨。懶尋玉女登西岳，甘伴金僊坐補陀。書带草長塵慮少，鉢曇花放道緣多。酒肴問字如相過，引道松間不用呵。
又答景揚 洪咨夔
朝家久設禮爲羅，小寄禪窗共講磨。紅錦障泥飛騕褭，黄金寶校琢盤陀。冰虀薦飯鄉風古，雪汁烹茶雅道多。領取單傳心法去，會將佛祖一時呵。
挽章冠叟 洪咨夔
卷却青雲靶，書來意轉平。於斯觀所養，知不失其亨。梧竹自師友，梅礬皆弟兄。悲風吹夢遠，不朽是鄉評。
再用陀字韵 洪咨夔
煙霏深處萬山羅，閑裏工夫歲月磨。上采緯書乾鑿度，下搜雜志薛延陀。手披不厭薰沉水，心悟何妨涉貝多。若問尊經閣中事，南豐作記也須呵。
斸葛行 洪咨夔
晨雞未號霜塞塗，前村後村遞招呼。長鑱短篝采葛去，冰滿髯鬢風無襦。頻年米賤置不問，高藤稠葉青扶疎。但聞酒渴欲吞海，一片兩片甘於酥。山深土厚雨露足，造物巧爲凶年儲。紙錢掛樹跪致祝，地媼發閟何其都。初疑大澤龍蛇蟄，又疑京觀鯨鯢屠。防風氏骨碩且大，母陀羅臂脩而腴。赬肩下山日未晡，候門迎路讙妻孥。松明燃火塼地爐，且削且搗投冰壺。細如桄榔滑如菰，白如人面柔如膚。和以粉米隨所須，餠餌其精飯其粗。潦田不收野草枯，饑虎藉此猶能驅。蕨萁札耳皆可糈，征自葛始功莫逾。小兒媚竈愁眉舒，大兒捧盎還嗟吁。青青之麥何時鬚，長葛盡矣吾誰餔。嗚呼富青州，黄承事，古人有，今人無。醉摩便腹視餓夫，以腹揣腹心安乎。
卒歲 洪咨夔
山雲披披日翳翳，澗冰衷甲風擁篲。紙窗透明竹扉閉，蒲團坐穩柏烟細。於羊去智魚得計，優哉游哉聊卒歲。
疥癢 洪咨夔
疥癢悲志鬰，髮凉慨年徂。人特自苦耳，天竟可恃夫。忘憂草良嫵，蠲忿花更姝。多渠有酒醑，寬我無錢沽。阿芝亦解事，低眉薦吳歈。
和雪 洪咨夔
肅容盛氣下璇霄，不作投壺玉女嬌。坡老堂前微撲面，伊川門外驟齊腰。得風還解掀天起，带雨纔能控地飄。無限陳根生意動，早看綠長後園蕉。
寶雲庵戒師 洪咨夔
鍾山好住苦弗住，馱嶺難居真欲居。出地入天須任我，來今去古不關渠。萬由旬上起膚寸，一剎那間彌太虛。識得鬘華雲體段，妙高高處坐如如。
戊子新元老人七十有詩自述敬和 洪咨夔
松鶴昂昂省見稀，獨游汗漫友佺期。光風霽日安排好，秀水佳山鬭飣奇。嘉慶圖中身最貴，耆英會上爵猶卑。縱心境界天和聚，一笑花開蝶滿枝。
用韵答子有 洪咨夔
舊雨來人眼底稀，春風獨許共襟期。斜川追古年年早，曲水從今事事奇。爛熳和詩齊少長，淋漓被酒略崇卑。驚回蜀道芳時夢，花亞銀釵舞竹枝。
歲事 洪咨夔
山居歲事似羌村，注瓦傾瓷酒半渾。微麝和餳溲粔籹，芳鳬夾薺斫餫飩。阮生朱老情懷密，張丈殷兄笑語溫。簾外東風花信早，更煩吹綠鬢毛根。
羅察院父瑞桂堂 洪咨夔
老僊方寸長黄芽，百順薰蒸到物華。移得廣寒宮裏種，開將后土廟中花。詩書根蔕聖賢脈，忠孝馨香今古牙。富貴儻來餘事耳，化工深意屬君家。
治平寺清音堂 洪咨夔
普門以眼聽，觀音以耳觀。謂得觀聽真，竟被耳眼瞞。瞎却觀音耳，聾却普門眼。萬法本來空，蒙頭都不管。君不見大藏五千四十八卷，第一句如是我聞無着處。
春行 洪咨夔
百舌梢頭一半春，日長無處着閑心。推枰競欲投機早，結眊誰知用意深。梅子胚胎鹽裏味，桐花擺布蜜邊陰。東臯西崦行幾遍，軟脚踉蹡索酒斟。
田家以二月二日晴雨占穀價枕上口占 洪咨夔
葛根已盡麥方青，延頸東來米價平。怕聽三更三點雨，要占二月二朝晴。
敬和老人青梅 洪咨夔
雪水迎風細作鱗，青青又是故園春。只知和鼎非凡子，豈料升盤有苦人。還我核來機轉熟，寄渠花去意猶新。側生底事摇車頰，空作漁陽一點顰。
社前一日點檢山房用呵字韵 洪咨夔
不論塌扱與婁羅，判却風光屐齒磨。老柳强顔翻拓跋，新禽滿意奏娑陀。山如欲雨何妨住，僧不能禪亦足多。須信斯文天未喪，龍蛇虎豹底煩呵。
同日次韵可庵 洪咨夔
夢破巫峰十二鬟，家山逸駕尚容攀。桃花見面東風裏，應笑陳人老上顔。
長寧高守見寄用韵奉酬 洪咨夔
呼吸東風養姹嬰，翰林非主墨非卿。吾身元與三才並，此性須存一點明。盤谷釣鮮深復窈，羌村傾榼濁還清。久要誰似長寧守，尚記慈恩惡姓名。
陳尉括水傷冒雨下朱陀出示兩詩次韵  其一 洪咨夔
娑竭寶藏移，列缺雲氣從。平地决爲壑，殲人銳於鋒。豐年變菜色，樂土生愁容。須煩霹靂手，左耳劙乖龍。
陳尉括水傷冒雨下朱陀出示兩詩次韵  其二 洪咨夔
陳編貯山房，故事追康廬。欲共天下士，讀盡人間書。多君弓刀來，發我金璧儲。山靈似不分，震雨翻河魚。
中春中澣後一日老人挈累下西市寓舍越三日某行感而賦詩呈友人  其一 洪咨夔
血氣危頻復，頭顱老數奇。家如緣角鼠，身是脫筒龜。草樹春離列，雲山晚蔽虧。意行隨所到，不必問何之。
中春中澣後一日老人挈累下西市寓舍越三日某行感而賦詩呈友人  其二 洪咨夔
吐氣韶華裏，關心曉哢邊。鷓鴣天性在，杜宇世情然。怒笋和泥煮，殷花蘸乳煎。須君來共此，已辦杖頭錢。
族叔疇甫老死於場屋人共惜之其子得瑞梅於園實三而花一花十二瓣碧色其遺文發祥歟老人爲賦詩敬用韵 洪咨夔
乃翁抱璞售無媒，去作修文地下魁。換骨法從青子得，返魂香自綠陰來。詩書根氣春無盡，清白源流慶有開。十二循環花瓣異，信知天理有時回。
鍾太君挽詩 洪咨夔
護額錦裁帕，扶腰珠絡衣。幾回呼使進，盡日醉言歸。徑古梅成蔭，堂深桂合圍。重來無復拜，春色黯斜暉。
鍾雲叔挽詩 洪咨夔
秋隼風神聳，春雲筆勢奇。人情方共屬，天理竟難窺。哭子零丁母，啼耶婭姹兒。落花飛絮急，行道亦傷悲。
羅解元母胡氏挽詩 洪咨夔
三世不異爨，一門皆力書。此風今所少，他行特其餘。藻錡明疏牖，萱窩護碧除。春光元自在，遺夢杳安輿。
水牡丹 洪咨夔
魏紫潜緋真正紅，天公不管老東風。紫袍玉带雙魚掛，猶把闌珊造化功。
東山塔影 洪咨夔
相輪高插碧霄寒，好是如如不動山。弄影翻光顛倒轉，微權只在隙窗間。
東西山  其一 洪咨夔
西山許邁無人問，只說東山有謝安。富貴光明貧賤晦，世情從古兩般看。
東西山  其二 洪咨夔
折屐碁邊情易矯，捋鬚箏畔淚難禁。何如拍手招元放，玉室金堂深更深。
敬和老人寓舍 洪咨夔
鄒不辭三徙，滕何愛一廛。典衣寬酒債，乞米續炊烟。勝敗供飛雹，虧成付響泉。東山時撰屨，花底弄潺湲。
午困 洪咨夔
故人書斷故山離，義重惟窮到處隨。無米胸中元自杵，不蠶鬢底却能絲。消梅乞與嘲鹽貴，苦笋烹來怪醤遲。亡可柰何安若命，午窗贏得睡便宜。
再賦  其一 洪咨夔
誰爲風光管合離，綠陰芳草日相隨。此身百丈牽三峽，吾道千鈞繫一絲。力戒盪舟君子适，志期學圃小人遲。平生客氣消磨盡，醉固佳哉醒亦宜。
再賦  其二 洪咨夔
一出俄經震巽離，盈虛消息取諸隨。盆栽菡萏何時藕，簷掛蜘蛛盡日絲。左墄右平魂夢遠，東崗西崦杖藜遲。稜稜瘦骨蕭蕭髮，恰與黄冠野服宜。
題李杜蘇黄像 太白 洪咨夔
金鑾天子如天大，九萬里鵬容幾箇。尋常溝瀆蝦蟆過，紅錦宮袍空着破。故書收拾歸去來，倚杖斜陽唱誰和。
題李杜蘇黄像 少陵 洪咨夔
風雲慘淡豺貙吼，日憂無飯仍無酒。秋來東屯熟八九，舉家歡呼拍銅斗。老夫欲釀兒欲炊，老夫怕醒兒怕饑。商量不下撚斷髭，歸與汝母折衷之。
題李杜蘇黄像 東坡 洪咨夔
黑風撼海晨烏青，海怪出沒雲濤腥。矯首獨立天冥冥，保一以靜吾清寧。椰冠野服雙鬢星，抱書自隨妙娉婷，眼寒海南蜑家丁。
題李杜蘇黄像 山谷 洪咨夔
神爲驂騑氣爲車，秋雲扶疎春風腴。湯餠睡起茗椀須，意往獨與奚奴俱。奴低頭笑公，放懶不著書。
普照僧生雲軒雲閑閣  其一 洪咨夔
巖芳歛空華，谷響答虛牝。坐看白雲生，會得無生忍。
普照僧生雲軒雲閑閣  其二 洪咨夔
雨來山出雲，雨過雲歸海。悠然天地間，得此大自在。
夏至過東市  其一 洪咨夔
插遍秧疇雨恰晴，牧兒頂踵是升平。禿穿犢鼻迎風去，橫坐牛腰趁草行。
夏至過東市  其二 洪咨夔
漲落平溪水見沙，綠陰兩岸市人家。晚風來去吹香遠，蔌蔌冬青幾樹花。
和黄伯淵見寄  其一 洪咨夔
流轉風光不暫違，等無地角與天涯。故人書到幾青李，生面客來時紫芝。窮裏埋頭傾啞酒，凉邊趁手應盲棋。寂寥簡短君應笑，郎罷吟詩囝和詩。
和黄伯淵見寄  其二 洪咨夔
錦野西頭始識君，便期堊鼻着風斤。餘甘到底有遺味，薝蔔本來無異芬。忽忽又弦凉榭月，亭亭還合暮山雲。玉泉道士窮於我，也買新鵝約右軍。
敬和老人覽鏡 洪咨夔
西谷柴車手自巾，風吹不到庾郎塵。回光返照千江月，復命歸根一點春。永晝同窗陶處士，凉宵專席竹夫人。徐公好醜渾休問，認取青銅鏡裏真。
又和憶可庵 洪咨夔
耐翁流慶徧仍來，隨處烝嘗薦筍苔。但認白雲飛一點，便勝黄犢走千回。屋山早露柤梨熟，墓道秋風菊桂開。父子相從歸展省，豈無野水爲添杯。
次韵夏日 洪咨夔
秧青水白四郊同，召雨無煩訪守宮。槐葉煮𩛽隨市俗，蓮花搗麴稱家風。過從久謝三千客，嬉戲長娛七十翁。已是太平農圃老，更揩兩眼看升中。
敬和老人荷花 洪咨夔
紅紅白白兩般栽，淺淺深深一氣催。但愛透從清水出，不辭脫自淤泥來。隨花着蓋相依立，聚菂爲房忍擘開。妙潔色香無間斷，床頭更撥洗兒醅。
鎮越堂辭 洪咨夔
氣佳哉兮鬰葱，文五色兮虎龍。江胥杵沙爲馳道兮，海若歛潮其下風。前羲舒而後翳霳兮，軫獵來自東。孕泰和兮諸馮，煽炎暉兮沛豐。於乎秦望，禹會其宇內之鎮兮詎伊越之雄。堂兮堂兮，宜其眇翠閬而羞丹蓬。
西庵晚步 洪咨夔
荷披菰折似秋嚴，茀草叢中菊露尖。只有木犀荒不得，媻跚勃窣上亭簷。
次韵七夕 洪咨夔
弄巧拙逾甚，合歡愁轉多。擘金盟似海，搔玉淚成河。天運真旋磨，人生特擲梭。身閑凉月好，且與醉無何。
蜘蛛 洪咨夔
已迫斜陽欲墜時，謀身只怕脚行遲。縱橫籠罩大爲網，首尾經綸渾是絲。腹飽飛蟲肥似瓠，喙工毒螫利於錐。朝來猛被兒童掃，不放簷牙一點遺。
晚徑 洪咨夔
促織聲來竹裏，凌霄花上松梢。清泉白石心領，野鶴孤雲手招。
中秋 洪咨夔
要看中秋月，須交夜半時。當中明朗朗，直下浄離離。地只餘風露，天何有斗箕。虛靈昭徹性，開眼幾人知。
敬和老人石菖蒲 洪咨夔
西風擺脫絡頭絲，蓀壁爲家不問蓍。分得九華煙雨壑，種將五老水雲芝。戟髯灑灑精神健，劍脊稜稜氣骨奇。窗外幾多凡草木，爲誰張王爲誰衰。
又敬和還家自喜 洪咨夔
溪山魚鳥識車塵，風日溫明試小春。黄帽青鞋安樂法，芋魁豆莢太平人。接籬倒着情懷放，蓬沓逢迎氣味真。兒亦夢牽潭上菊，和香細嚼勝猩唇。
又敬和還家 洪咨夔
喪家知似狗，生子望如狼。過盡燈花影，空餘汗竹香。菊肥人自瘦，髮短慮何長。霜蟹新篘酒，由來苦易忘。
次韵臨安趙丞讀紹運圖 洪咨夔
燧農以前疑傳疑，理耶亂耶難盡知。唐虞三代號極治，說着已是令人悲。古來神器付有德，人心天命何容私。使朱與均不豚犬，亦家天下如啟時。乾尊坤卑大分定，孰陽爲耦陰爲奇。南巢牧野可自諉，爲民噓寒濯其痍。後來龍虎戰劉李，大氐鸇獺驅秦隋。杯羹分我弗暇顧，肯與兒女同車馳。晉陽宮監計可劫，機穽不管爲天窺。橘中老翁虬髯客，冷看世變從旁嗤。當塗典午夜負耳，南北五代晝攫之。螳螂黄雀遞相視，誰肯帖耳甘伏雌。日月出矣爝火熄，此殆天意非人爲。所嗟患失長樂老，東家淅米西家炊。榮華富貴風雨過，但見金椎控人頤。君侯讀書眼如月，坐閲兩岸隨舟移。詩成索酒澆磊磈，通德裙带紅榴垂。
洗研 洪咨夔
自洗洮州綠，閑題柿葉紅。一塵空水月，百念老霜風。鈍菊淒猶蕾，顛桃艷已叢。斡流千萬變，誰實主鴻濛。
贈俞次孟 洪咨夔
古屋無過客，新凉得可人。爲回黄觳𧥆，同飯紫輪囷。社雨初華稻，秋風未老蘋。扁舟苕霅去，詩料正橫陳。
己丑新年 洪咨夔
幾度椒花頌歲朝，今年心事最蕭條。官雖有路猶窮轍，住豈無家却寄巢。金盡床頭顔易改，樽空座上客難招。一般獨得便宜處，病裏逢人免折腰。
病起獨步 洪咨夔
病將春到眼慵開，只爲梅花猛一來。何處琵琶推却手，舉頭啄木起林隈。
答請事簡 洪咨夔
臘雪如席麥苗肥，春雨如膏菜薹賤。寧令前壁打後壁，不將熱面塌冷面。
寓事 洪咨夔
飽鶩避弓橫渚，驚鱗透網平波。一段春光摇曳，幾雙靜眼摩挲。
次韵西山 洪咨夔
山深莫道得春遲，雲漏晴光已大奇。夾徑幽香吹艾納，隔林絕豔點燕支。一川遠近迷漁屋，兩市東西認酒旗。錦野着亭坡老後，曾來可惜獨無詩。
次韵遣懷 洪咨夔
不用憂春雨，時來百草芳。貓頭肥可臿，雀舌嫩堪囊。舊酒聞香烈，新詩索味長。櫻桃空落去，吾老白雲鄉。
挽元寂王道士 洪咨夔
盤隠早具眼，栗齋仍點頭。豐碑俱好在，爛醉更何求。院靜桃開落，林深鶴去留。翛然風露表，無處覓青牛。
古意 洪咨夔
條風從東來，習習振枯槁。美人倚窗閨，別思忽已早。昔爲連理枝，今爲斷腸草。雞號天五更，髮白不待老。
中春望後一日登玲瓏 洪咨夔
出郭暄欲暑，涉林清自秋。步隨目力高，身與山氣浮。飛來辛夷花，拾得蓮葉舟。一聲提壺盧，四顧叢薄幽。詰屈九曲屏，突兀十二樓。泉流澗級峻，雲起峰陰稠。左摩紫髯兕，右拂蒼鱗虬。牽衣憇更好，擁策登三休。上呼笙簫侶，下瞰錦繡州。豁落不平事，消融無涯憂。太極浩初判，此山鬰相繆。幾人記曾來，老苔蝕琱鎪。玲瓏聽我歌，歌徹玲瓏愁。有酒且湑我，羲娥雪人頭。
夢語 洪咨夔
麈尾御犢轅，竹枝招羊車。意足各人眼，心合無天涯。寶扇閑草蟲，碧衫凉暗花。荼䕷金沙底，清歌按紅牙。醒疑不是夢，夢到故自佳。
次韵娑羅花 洪咨夔
摩耶樹老無多子，天女花妍有許般。莫把東邊枝便斫，堂堂留與碧霄干。
讀漢事 洪咨夔
病禹逢沈驁，酣參事懦盈。陰陽眠燮理，天地醉財成。河嶽瞢騰立，羲娥蹩躠行。無人能喚醒，作意造升平。
粥罷 洪咨夔
昨朝隣家飯，疊俎肉暨魚。今晨自家粥，單簋筍與蒲。不爲昨而腯，不爲今而臞。面前有豐殺，此腹只自如。所以顔氏子，簞瓢靡求餘。
識字行 洪咨夔
識字不用多，識多反爲累。結交何用深，交深或中棄。紫微有君房，郎將得賓王。胸無半點墨，七襄亦成章。票姚新賓客，文園舊婦翁。雖非平生驩，冰雪生春容。勸君五車不須讀，瞑坐蒲團養雙目。作雲作雨手翻覆，有時烏好丈人屋。
散策 洪咨夔
窈窕薜荔徑，勃窣薝蔔林。六出無他香，御此衆綠陰。低頭拾摽梅，齒老酸不禁。仰看栗鼠度，危梢與雲侵。百舌巧滕頰，時過聲自沉。摶黍晚得意，睍睆流好音。水旁兩三家，煮繭矮屋深。午忙不暇饁，荷鉏歸藁砧。夾橋女蘿密，趨塢孫竹森。仙人左元放，拍手東西岑。一氣地依天，萬事古猶今。溪山豈不好，感槩霜滿簪。前乎千百年，有人獲我心。後乎千百年，知誰同此襟。
花獅 洪咨夔
雪氄吾家虥，知親翰墨妍。渴來趨研飲，飽去枕書眠。弄影窺清鏡，收聲聽素絃。最能持大體，鼠輩任便儇。
老人賦鄭醫芝隠樓敬次韵 洪咨夔
鵲經心訣在，鴻寶肘方全。爲問春痟首，何如夏脅肩。樓居高進月，園涉細疏泉。學得種芝法，疑君今稚川。
又敬和寓舍 洪咨夔
借得盧仝屋數間，不爲太窄不爲寬。胸中鵬背三千里，膜外羊腸百八盤。薜荔水中摽本遠，菖蒲石上見花難。粗茶糲飯隨緣過，等作須彌芥子看。
除妄 洪咨夔
酒泉能醉麽，飯顆免饑不。萬事得如願，一生應莫愁。凉風高放鶴，落日倒騎牛。諸妄冰消盡，吾師馬少游。
晚凉 洪咨夔
樛枝陰合翠熏籠，曲曲斜斜石徑通。窈眇蟬聲繰獨繭，爲渠立盡晚來風。
迎秋 洪咨夔
熱不能堪又便秋，天公底暇與人謀。形容如許馬非馬，氣力幾何牛戴牛。勃勃松梢雲片起，琤琤藕葉雨聲留。新凉收拾歸歌板，鈿合金釵萬古愁。
敬和老人盆池 洪咨夔
埋盆作沼野人家，數斛山泉拍兩涯。人立晚風凉似水，荷浮香氣勝於花。蛙聲恰恰宜飛雨，鶩影依依欠落霞。齊物逍遥無大小，不須煩惱髮生丫。
喜雨一絕簡趙丞 洪咨夔
龍公有眼識英材，好雨隨聲喚得來。酒面添如田水滿，眉頭放與稻花開。
古樂府用禮禪滅翁韵四 公子遊獵 洪咨夔
黄金絡頭五花馬，槲葉無風雪蜚野。仰看飛鳥命中之，好兮儇兮誰似者。上蔡門，望夷宮。往事了不省，引白春滿容。嘯笙坎鼓踏雪歸，馬蹄不記來時蹤。
古樂府用禮禪滅翁韵四 公毋渡河 洪咨夔
河水湯湯，公毋渡爲。妾言嗟未力，公渡竟不疑。雲昏風雨寒，波深蛟鰐饑。二十三絃悲復悲，黄鵠不雙鸞獨飛。
古樂府用禮禪滅翁韵四 鳳引雛 洪咨夔
桐春華，竹秋霏，蒼梧雲深人未歸。烏八九子恣飛啄，夜半飽啼山月落。鸑鷟引孤雛，腸空羽毛薄。爲言增擊勿作遥，吹參差兮共飄飄。
古樂府用禮禪滅翁韵四 鴻鴈行 洪咨夔
羽肅肅，鳴雝雝，江南江北秋思同。秋思中人無避處，風酸月冷江流去。鴈奴亦良苦，群鴈不我馮。夜深炬火滅復明，舉網揜盡蘆花翎。
槿花 洪咨夔
露徑風籬取次芳，朝榮暮悴付流光。一秋朵朵紅相續，比着人情大段長。
用王司理韵送別  其一 洪咨夔
亨衢方四十，滿謂乃翁如。爲底澼洸藥，依然城旦書。光塵風物裏，消息事情初。束起東西玉，功名富貴餘。
用王司理韵送別  其二 洪咨夔
蘆花秋摵摵，征思旆悠悠。歌吹莫愁國，鼓鐃熊繹州。胸奇空盾鼻，膽雋落旄頭。儻有西風鴈，頻書老故侯。
挽鍾孺人 洪咨夔
夫沒姑嫜老，年芳鑑珥新。孤峰晴後雪，碩果剝中春。命義生無媿，言容死未陳。西風吹拱木，雙劍合龍津。
挽阮宣義 洪咨夔
夜氣精神飽，春風笑語酣。脩篁森道北，叢桂郁城南。雨露榮三釜，煙雲老一龕。瀧岡阡上路，秋思薄晴嵐。